Okresná prokuratúra Levice 
Šafárikova 7, 934 01 Levice 1 	

Sp. zn. : 1 Pv 293/13/4402	Levice, 20.5.2013
EEČ : 2-31-52-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátorka Okresnej prokuratúry Levice
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
stíhaného za prečin zanedbania povinnej výživy podľa § 207 odsek 1 Trestného zákona, ktorého sa dopustil na tom skutkovom základe, že hoci mu z ustanovenia § 62 a nasl.Zákona o rodine č.36/2005 Z.z. v platnom znení vyplýva povinnosť vyživovať svoje maloleté dieťa a to XXXXX, nar.11.7.2000  a táto povinnosť mu bola aj deklarovaná rozsudkom Okresného súdu v Leviciach sp.zn.10P 5/2009 zo dňa 2.4.2009, právoplatným 26.5.2009, ktorým bola schválená rodičovská dohoda, v zmysle ktorej bol otec dieťaťa  XXXXX zaviazaný  prispievať na výživu maloletého XXXXX sumou 34,- €  mesačne, vždy do 15.dňa toho ktorého mesiaca vopred do rúk matky dieťaťa XXXXX počnúc dňom 1.4.2009, túto vyživovaciu povinnosť si vo Farnej, okr.Levice riadne neplnil od mesiaca december 2012 do apríla 2013 a tak   dlhoval na výživnom  sumu 170,- €,

lebo zanikla trestnosť činu.

Odôvodnenie:
            Uznesením Okresného riaditeľstva PZ, odboru poriadkovej polície Obvodného oddelenia PZ XXXXX č.ORP 383/ZE-LV-2012 zo dňa 18.4.2012 bolo podľa § 199 odsek 1 Trestného poriadku začaté trestné stíhanie a súčasne podľa § 206 odsek 1 Trestného poriadku vznesené obvinenie XXXXX za prečin zanedbania povinnej výživy podľa § 207 odsek l Trestného zákona na tom skutkovom základe, ako je uvedené vo výrokovej časti tohto uznesenia.
	Obvinený XXXXX sa k spáchaniu trestnej činnosti v plnom rozsahu priznal  dňa 23.4.2013 a uviedol, že je pravdou, že od decembra 2012 si  neplnil vyživovaciu povinnosť voči svojmu synovi XXXXX pretože bol vo finančnej tiesni.  V ďalšej výpovedi dňa 10.5.2013 uviedol, že  dňa 29.4.2013 uhradil  136,- € a dňa 6.5.2013 uhradil 68,- €, čo predstavuje celú sumu zameškaného výživného, ako aj bežné výživné za mesiac máj 2013. Túto skutočnosť potvrdila i matka dieťaťa XXXXX XXXXX.
	Preskúmaním vyšetrovacieho spisu som ďalej zistila, že obvinený skutočne uhradil výživné dňa 29.4.2013 vo výške 136,- € a to poštovou poukážkou,  podacie číslo 5504 a 6.5.2013 vo výške 68,- € poštovou poukážkou,  podacie číslo 109.   
	Z vyššie uvedených skutočností teda vyplýva, že obvinený si dodatočne splnil svoju vyživovaciu povinnosť, keď uhradil dlžné výživné vo výške 170,- € a bežné výživné za mesiac máj 2013 vo výške 34,- €. 
	Podľa § 215 odsek 1 písmeno h/ Trestného poriadku prokurátor zastaví trestné stíhanie, ak zanikla trestnosť činu.
	Podľa § 86 písmeno a/ Trestného zákona trestnosť trestného činu zaniká aj vtedy, ak ide o trestný čin zanedbania povinnej výživy podľa § 207 Trestného zákona, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. 
	Preto bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Soňa Angletová
prokurátorka